**Female gaze** (dosl. „ženský pohľad") je termín vytvorený v reakcii na tvrdenia Laury Mulvey, že konvencie zavedené v klasických hollywoodskych filmoch vyžadujú, aby sa všetci diváci bez ohľadu na pohlavie stotožnili s mužským protagonistom a prijali kontrolujúci mužský pohľad, na ktorom sú takéto filmy založené, a že ženy zobrazené v umení majú pôsobiť uspokojivo pre heterosexuálnych mužov a ich fantázie a to najmä objektifikáciou a sexualizáciou zobrazených žien. Female gaze tak vymedzil zanedbávané územie. Pre mnohých tento termín odkazuje na právo žien prijať aktívny a objektifikujúci pohľad, ktorý sa tradične a stereotypne spájal s mužmi, čím sa podkopáva dominantné kultúrne stotožnenie mužskosti s aktivitou a ženskosti s pasivitou. Napriek tomuto označeniu to nemusí znamenať nahradenie jednej formy rodového esencializmu inou: objekty pohľadu sa nemusia obmedzovať len na mužov.

História
--------

V roku 1933 napísala filmová kritička Laura Mulvey esej s názvom „Visual Pleasure and Narrative Cinema". Použila v nej príklady z hollywoodskych filmov, aby preskúmala, ako perspektíva objektívu kamery (typy uhlov, strih a osvetlenie) je mužská, pričom na ženy na záberoch sa pozerá ako na pasívne sexuálne objekty. Vo filmových dejinách existuje mnoho takýchto príkladov, od spôsobu, akým je postava Lany Turner najskôr predstavená svojimi zvodnými nohami vo filme Poštár zvoní vždy dvakrát (1981), až po Megan Fox nakláňajúcu sa nad motor auta vo filme Transformers. Tieto dva filmy sú veľmi odlišné, ale v oboch prípadoch kamera priamo odráža túžobný pohľad mužských postáv. Dielo tejto filmovej kritičky sa rýchlo stalo slávnym - a kontroverzným - a jej myšlienky sú dodnes rozoberané. Zjednodušene povedané, zaujímala sa o to, čo sa s nami deje, keď väčšinu filmov nakrúcajú muži a sú vnímané cez „male gaze". Tento pohľad stavia mužské postavy do mocenskej pozície. Vo filme sa takmer vždy pozerajú muži, pričom ženy sú v slabšej pozícii, keď sa na ne pozerá. Z týchto teórií sa postupne rozvíjali podobné, zamerané na „female gaze" v kinematografii a iných oblastiach ľudského života.

Propagácia
----------

V niektorých východoázijských krajinách, ako napríklad v Japonsku, Južnej Kórei a nedávno aj v Číne, je čoraz častejšie, že mužské celebrity sú ambasádormi alebo hovorcami značiek ženskej kozmetiky. Podľa nedávneho prieskumu trhu tento trend využívania mužov na propagáciu ženských výrobkov prudko stúpa. Za prvých 7 mesiacov roku 2018 podpísalo zmluvy s mužskými celebritami na propagáciu výrobkov určených pre ženy na čínskom trhu 18 kozmetických značiek. Tento trend je bežnejší v krajinách východnej Ázie, keďže kozmetické značky v západných krajinách stále väčšinou využívajú na propagáciu výrobkov ženské celebrity. Ženy teraz získavajú viac príležitostí posudzovať sexualizované mužské telá v médiách a následne sa rozhodovať o spotrebe. Predchádzajúci výskum reprezentácie pohlaví v masmédiách zvyčajne zdôrazňoval objektivizáciu žien a všadeprítomný „male gaze", v ktorom boli ženy príliš sexualizované a objektifikované. Prostredníctvom sexualizácie mužov v reklamách s cieľom prilákať spotrebiteľky bolo cítiť prevrátenie dominantného a rodovo podmieneného diskurzu.

Dôležité filmy
--------------

### Dôsledky feminizmu (1906)

Francúzska čiernobiela nemá komédia natočená prvou ženskou režisérkou vo filmovej histórii, Alice Guy, odohrávajúcia sa vo svete, kde sa rodové roly obrátili.

Interpretácia konceptu „female gaze" spočíva v tom, že Alice Guy používa prostriedok obrátenia rodových rolí, aby prinútila divákov premýšľať o tom, ako sa so ženami zaobchádza v skutočnom svete a aké absurdné je veriť, že ženy by sa správali presne ako muži, keby dostali viac moci.

### Sedmokrásky (1966)

Tento experimentálny československý film sleduje dve mladé ženy, ktoré spôsobujú chaos.

Interpretácia konceptu „female gaze" spočíva v tom, že dievčatá sa správajú úplne opačne, ako sa na mladé dámy „patrí". Využívajúc svoju krásu a mladosť vedú ženskú vojnu proti spoločnosti, ničia veci, ktoré by im mali byť drahé - jedlo, peniaze, domov, práca. Mužské postavy sú vo filme ponížené na poslov, ktorí urobia všetko, čo dievčatá chcú a zobrazujú obrátenú realitu, v ktorej ženy žijú.

Female gaze vs. male gaze
-------------------------

Rozdiel medzi female gaze a jeho opakom - male gaze – je badateľný napríklad na stvárnení komiksovej postavy Harley Quinn herečkou Margot Robbie.

Jej prvý výstup vo filme Jednotka samovrahov režíroval David Ayer, biely heterosexuálny muž. Harley Quinn v ňom mala oblečené minišortky a roztrhané oblečenie a mala dlhé vrkoče, podobné, ako nosia malé dievčatá. To všetko slúžilo heterosexuálnemu mužskému publiku - pre mužov, od mužov.

Na druhej strane film Vtáky noci a fantastický prerod jednej Harley Quinn režírovala Cathy Yan, Američanka čínskeho pôvodu. Hoci charakterové vlastnosti Harley Quinn ostali rovnaké, už nemá potrebu zapáčiť sa mužským divákom a uspokojiť ich fantázie. Jej vrkoče sú kratšie a orámované ofinou, vďaka čomu pôsobí menej detsky. Nosí šortky s vysokým pásom, upustila od spodnej bielizne s vypchávkami a nemá na sebe už ani obojok - ďalší prvok mužskej heterosexuálnej fantázie.

Referencie
----------

1. ↑  "female gaze." Oxford Reference. ; [cit. 2022-12-03]: .
2. 1 2 3   Malone, A. (2022). The Female Gaze: Essential Movies Made by Women. ISBN 1633538370
3. ↑  Li, X. (2020). How powerful is the female gaze? The implication of using male celebrities for promoting female cosmetics in China. Global Media and China, 5(1), 55–68. [cit. 2022-12-03]:
4. ↑  MAY, G. (2021). Male Gaze vs. Female Gaze: 6 Movie Examples, Explained. [cit. 2022-12-03]:

Literatúra
----------

* Malone, A. (2022). The Female Gaze: Essential Movies Made by Women. ISBN 1633538370